NARIADENIE KOMISIE (ES) č. 699/2006
z 5. mája 2006,
ktorým sa mení a dopĺňa príloha I k nariadeniu Rady (EHS) č. 2092/91, pokiaľ ide o podmienky prístupu hydiny do voľných výbehov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1), najmä na druhú zarážku jeho článku 13,
keďže:
(1)
Podľa zásad ekologického poľnohospodárstva musia mať hospodárske zvieratá v závislosti od poveternostných podmienok prístup na voľné plochy alebo pašu.
(2)
Súčasné pravidlá ekologického poľnohospodárstva stanovujú výnimku z tejto zásady pre cicavce v prípade, že požiadavky Spoločenstva alebo vnútroštátne požiadavky týkajúce sa osobitných zdravotných problémov zvierat bránia prístupu týchto zvierat na voľné plochy. Ekologické poľnohospodárstvo však v prípade hydiny žiadnu takúto výnimku nestanovuje.
(3)
Na základe súčasných obáv z rozšírenia vtáčej chrípky je nevyhnutné zohľadniť preventívne opatrenia, ktorými sa môže vyžadovať držanie hydiny v chovných halách. V záujme koherentnosti a zrozumiteľnosti a s cieľom zaručiť kontinuálnosť chovu hydiny v ekologickom poľnohospodárstve je takisto nevyhnutné umožniť výrobcom držať hydinu v chovných halách bez straty statusu ekologickej výroby v prípade, že sa obmedzeniami, vrátane veterinárnych obmedzení prijatých na základe právnych predpisov Spoločenstva na ochranu verejného zdravia alebo zdravia zvierat, zabraňuje prístupu hydiny na voľné plochy alebo pašu.
(4)
Zamedzenie prístupu hydiny do voľných výbehov v prípade, že hydina je na stály prístup zvyknutá, môže ohroziť jej životné podmienky. S cieľom znížiť záporný vplyv takých opatrení majú mať zvieratá stály prístup k dostatočnému množstvu objemového krmiva a vhodného materiálu umožňujúcemu každému jedincovi prijímanie krmiva, hrabanie a prachový kúpeľ podľa jeho potrieb.
(5)
Nariadenie (EHS) č. 2092/91 by sa preto malo zodpovedajúcim spôsobom zmeniť a doplniť.
(6)
Vzhľadom na to, že v určitých členských štátoch sa už obmedzenia uplatňujú, existuje naliehavá potreba opatrení ustanovených v tomto nariadení. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie.
(7)
Opatrenia ustanovené v tomto nariadení sú v súlade so stanoviskom výboru zriadeného podľa článku 14 nariadenia (EHS) č. 2092/91,
PRIJALA TOTO NARIADENIE:
Článok 1
V časti B prílohy I k nariadeniu (EHS) č. 2092/91 sa dopĺňa tento bod 8.4.7:
„8.4.7.
Bez ohľadu na ustanovenia stanovené v bodoch 8.4.2 a 8.4.5 sa hydina môže držať v chovných halách v prípade, že sa obmedzeniami, vrátane veterinárnych obmedzení prijatými na základe právnych predpisov Spoločenstva na ochranu verejného zdravia alebo zdravia zvierat, zabraňuje prístupu alebo zakazuje prístup hydiny do voľných výbehov.
V prípade, že sa hydina drží v chovných halách, má zabezpečený stály prístup k dostatočnému množstvu objemového krmiva a vhodného materiálu s cieľom uspokojiť etologické potreby hydiny
Komisia do 15. októbra 2006 preskúma uplatňovanie tohto odseku, najmä pokiaľ ide o požiadavky na životné podmienky zvierat.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. mája 2006